Document ID: 32008R0008

РЕГЛАМЕНТ (ЕО) № 8/2008 НА КОМИСИЯТА
от 11 декември 2007 година
за изменение на Регламент (ЕИО) № 3922/91 на Съвета по отношение на общите технически изисквания и административните процедури, приложими за търговските превози със самолет
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3922/91 на Съвета от 16 декември 1991 г. относно хармонизирането на техническите изисквания и административните процедури в областта на гражданското въздухоплаване (1), и по-специално член 11, параграф 1 от него,
като има предвид, че:
(1)
Регламент (ЕИО) № 3922/91 предвижда Комисията да приеме изменения в общите технически изисквания и административните процедури, изброени в приложение III към посочения регламент, произтичащи от напредъка в научно-техническата област.
(2)
Приложение III към Регламент (ЕИО) № 3922/1991, съдържащо общите технически изисквания и административните процедури, приложими към търговските превози със самолет, се основава на набор от хармонизирани правила, приети от Обединените авиационни власти (JAA), наричани „Общи авиационни изисквания за търговския въздушен транспорт (самолети) (JAR-OPS 1)“, изменени на 1 януари 2005 г. (изменение 8).
(3)
JAR-OPS 1 са били изменяни от 1 януари 2005 г. насам (изменения от 9 до 12) за подобряване на съдържащите се в тях изисквания за безопасност. Новите изисквания следва да се прилагат незабавно и във всеки случай от датата на прилагане на приложение III към Регламент (ЕИО) № 3922/91, т.е. 16 юли 2008 г.
(4)
Тъй като измененията са спешни, с цел да бъде предоставен на засегнатите оператори и органи необходимия период за приспособяване към новите изисквания, следва да се приложи процедурата при неотложност, предвидена в член 12, параграф 4 от същия регламент.
(5)
Следователно приложение III към Регламент (ЕИО) № 3922/91 следва да бъде съответно изменено.
(6)
Мерките, предвидени в настоящия регламент, са в съответствие със становището на Комитета за авиационна безопасност, създаден съгласно член 12 от Регламент (ЕИО) № 3922/91,
ПРИЕ НАСТОЯЩИЯ РЕГЛАМЕНТ:
Член 1
Приложение III към Регламент (ЕИО) № 3922/91 на Съвета се заменя с текста на приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 декември 2007 година.

Labels: 10
7
13
3
8